27
Yuhuday kaqeti hayqqides
(Mar 15:1; Luqa 23:1-2; Yoha 18:28-32)
1 Maalado wontara Qeeseta halaqatinne dere cimati wurikka Yesusa wodhana oge zorettida. 2 Yesusa qachi efidi gazhe Philaxoosas aaththi immida.
3-4 Iza aaththi immida Yuhudaykka Yesusa bolla pirdettidayssa beyidi “Aaththa immoonta aggarkina” giidi ba ekkida heedzdzu tammu bira Qeeseta halaqatassinne dere cimatas zaari immidi “Xillo as aaththa immida gish ta mooradis” gides. Istika “Histin nuus ay meto! Ne era ekka!” gida. 5 Hessa gish Yuhuday bira efidi Xoossa Keeththa giddon yeggidi kezi biidi cuuletti hayqqides.
6 Qeeseta halaqati bira denthidi “Suutha waaga gidida gish Xoossa Keeththa miishan gujanas bessenna” gida. 7 Ba giddon zorettidi imath gidida asatas duufo gidana mala issi urqa miish medhiza hiillaza gade shammida. 8 Hessa gish he gadey hachchi gakkanaas suutha gade geetettes.
9-10 Izas waaga gidana mala “Isra7eele nayti heregida heedzdzu tammu bira qoodi ekkida. Xoossi tana azazida mala urqa medhiza hiillaza gades immida” geetettidi nabe Ermaasa duunan yootettidayssi polettides.
Yesusi Philaxoosa sinthan
(Mar 15:2-5; Luqa 23:3-5; Yoha 18:33-38)
11 He wode Yesusi dere haarizayssa sinth shiiqides. Dere haarizayssika “Neni Ayhuda kawoo?” giidi oychides. Yesusikka “Ne gida mala gido” gides. 12 Qeeseta halaqatinne dere cimati iza mootishin Yesusi istas aynne zaaribenna. 13 He wode Philaxoosi Yesusa “Aapun yo7on nena mootizakkonne siyikkii?” gides. 14 Dere haarizayssi keehi malalettana gakkanaas Yesusi issi qaalakka zaaribenna.
15 Dere haarizayssas ba7aale gallas derey qasho asappe “Ebeloy nuus birshetto!” gi oychikko issade birshiza wogay dees. 16 He wode gene ooson erettida Barbaane geetettiza issi qasho asi dees. 17 Derey shiiqida mala Philaxoosi “Barbaaneppenne Kirstoosa geetettiza Yesusappe ta intes oona birshana mala koyetii?” gides. 18 Philaxoosi isti coo qanates aaththi immidayssa erishe oychides.
19 Izi pirda alga bolla utti dishin iza macheya “Iza geedon hachchi tani agumora daro metotadis; hessa xillo addeza bolla ne aykkokka ooththonta mala” giza kiita Philaxoosas yeddadus.
20 Gido attin Qeeseta halaqatinne cimati istas Barbaaney birshettana malanne qasse Yesusa wodhana mala woossanas dereza qaalay gaaggana mala ooththida. 21 Dere haarizayssi “Nam7atappe oona birshana mala koyetii?” gi oychin, isti “Barbaane birsha!” gida.
22 Philaxoosikka “Histikko Kirstoosa geetettiza Yesusa wostoo?” gides. Wurikka “Kaqetto!” gida.
23 Philaxoosikka ayssii? “Ay iita ooththidee?” giidi ista oychides. Istika qasse keehi waassidi “Kaqetto!” gida. 24 Philaxoosi hanizayssi wurikka asay ba giddon bul7aketethafe attin hara ay go7ay bayndayssa yuushi xeelidi “Hayssa addeza suutha gomeppe ta geeshsha; hayssafe guye inte shene” giidi haaththi ehisidi dereza sinthan ba kushe mecettides. *
25 Derey wuri “Iza suuthi nu bollanne nu nayta bolla gakko” giidi zaarides. 26 He wode Barbaane istas birshidi Yesusa garafissidappe guye kaqqana mala aaththi immides.
Wotadarati Yesusa bolla qilicida
(Mar 15:16-21; Yoha 19:2-3)
27 Hessafe wotadarati Yesusa gede dere haarizayssa gibbe ekki biidi wuri shiiqidi Yesusa giddo aaththida. 28 Iza may7o qaaridi hara zo7o may7o mayzida. 29 Aguntha aklile xaaxidi giigissida; iza hu7e bolla woothida; shomboqo guufe ushacha kushen oythidinne iza sinthan gulbatidi “Ayhuda kawo! Intes too!” giidi iza qidhida. 30 Iza bolla cuttida, shomboqo guufeza iza kusheppe ekkidi Yesusa hu7en zaari zaaridi shocida. 31 Iza bolla qidhi ka7idayssafe guye qasseka zo7o may7oza qaari ekkidinne kase iza may7oza zaari mayzidi kaqqanaso ekki bida.
Yesusa kaqeteth
32 Isti ekki bishin Qareena geetettizasoppe yida Simoona geetettizayssa demmidi masqaleza iza wolqara toossida. 33-34 Birshechay “Hu7e guuge” geetettiza Golgota gakkishin ciyera walakettida woyne cajje “Uya” giidi immida; gido attin izi gaanxi ekkidi uyana koybenna. * 35 Iza kaqidappe guyen iza may7oza bolla saama yeggidi gishettida. 36 Heen uttidi iza naagida. 37 “Hayssi Ayhuda kawo Yesusa” giza mooto qaala iza hu7eppe bollara woththida. 38 Nam7u wombadetappe issoy Yesusappe ushacha baggara, issoy hadirsa baggara izara issife kaqettida.
39-40 Ogera aadhdhi biza asay cayishenne hu7e qaathishe * “Xoossa Keeththa laallada heedzdzu gallassan hara keexana gizayso! Ane nena ashsha, ne Xoossa Naa gidikko ane masqale bollafe wodhdha” gida. *
41 Qeeseta halaqati dere cimatara gididi iza bolla qidhishe; 42 “Hara asa ashshides shin bana ashshanas dandaybenna; izi Isra7eele kawo gidikko ane ha7i masqale bollafe wodhdho; nukka iza ammanana. 43 Xoossan ammanettides; bana Xoossa Naa gida mala Xoossi iza dosiza gidikko ane ha7i iza asho” gida. * 44 Izara issife kaqettida pangatikka hessatho cashsha qaala iza bolla qoqofida.
Yesusa hayqo
(Mar 15:33-41; Luqa 23:44-49; Yoha 19:28-30)
45 Gallassafe usuppun saateppe biidi uddufun saate gakkanaas kumeththa biittay dhumides. 46 Uddufun saate gidishin Yesusi qaala dhoqu histidi “Eelohe! Eelohe! Lama sabaqitan” giidi waassides. Hessa guussas birsheththay “Ta Xoosso! Ta Xoosso! Tana ayssi aggadii?” guussa. * 47 Heen gadaan eqqida asatappe issi issi asati iza waasoza siydi “Elaasa xeeygesko!” gida. 48 Istafe issadey woxxi biidi zandza misatiza sefinege geetettiza miish ekkidi caalida woyne cajjen yeggi caphisidinne shomboqo geetettiza mitha xeeran qaaphidi uyana mala Yesusa duunakko shiishshides. * 49 Hanko asay qasse “Aggagite ane, Elaassi yiidi iza ashshin beyana” gida. 50 Yesusi qasseka dhoqa qaalan waassidi shempo kezides.
51 He wode Xoossa Keeththa magalashay bolla hu7era duge simmi daakkettidi nam7u kezides; biittay qaaxides; zaallati za77ida. * 52 Duufoti doyettida; kase hayqqida Xoossa asappe daro baggay dendides. 53 Duufoppe kezidi Yesusa denthafe guye gede geeshsha katama gelidi darota ayfen bettida. 54 Mato halaqaynne izara issife Yesusa naagizayti biitta qaathanne hanidayssa wursi beyidi daro babbida. Qasse “Hayssi tumappe Xoossa Naakko!” gida. 55 Galilappe yiidi Yesusa koshshizazan ooththi maadanas kaalliza daro macasati hanizayssa wursikka hahora xeellishe heen deettes. 56 Ista giddon Magdaleppe yida Maaramiranne, Yaqoobenne Yoosefe aayo Maaramira, qasseka Zabidoosa nayta aayeyira issife deettes.
Yesusi moogetides
(Mar 15:42-47; Luqa 23:50-56; Yoha 19:38-42)
57 Gadey omarsishin Yoosefe geetettiza issi dure adde dayssi Armatiyasa geetettizasoppe yides. Izikka ba baggara Yesusa kaallizade. 58 Izi Philaxoosa sinthi shiiqidi Yesusa aha izas immana mala woossin Philaxoosikka izas immana mala azazides. 59 Yoosefey aha ekkidi geeshshiza moogo afalan xaaxides. 60 Shuch woocidi baassi giigissida duufon efi woththidi gita shuch gendersidi duufoza gordides. 61 Hessa wode Magdale Maaramiranne hara Maaramira duufoza ginan uttida.
62 Sambatas giigettiza wontetha gallas Qeeseta halaqatinne Farsaaweeti Philaxoosa sinth shiiqidi, 63 “Godo! He wordoy kase paxa dishe ‘Heedzdzu gallassafe guye ta dendana’ gida qaalay nu woznan turchu gides. * 64 Hessa gish iza kaallizayti iza aha kaysoti ekkidi deres ‘Izi hayqoppe dendides’ giidi woresonta mala heedzdzantho gallas gakkanaas duufoy naagettana mala azaza; akay giikko kaseyssafe guye balay aadhdheth gidana” gida. 65 Philaxoosi “Intes naagizayti deettes; biidinne intes erettida mala naagisite” gides. 66 Istika biidi duufoza dunna maatamen gordidi naagana zabe essida.
* 27:24 Zaare 21:6-9 * 27:33-34 Maza 69:21 * 27:39-40 Maza 22:7; 109:25 * 27:39-40 Mato 26:61; Yoha 2:19 * 27:43 Maza 22:8 * 27:46 Maza 22:1 * 27:48 Maza 69:21 * 27:51 Kessa 26:31-33 * 27:63 Mato 16:21; 17:23; 20:19; Mar 8:31; 9:31; 10:33-34; Luqa 9:22; 18:31-33